**Kompletný program osláv 80. výročia SNP 28. – 29. augusta 2024 v Banskej Bystrici**

Celoslovenské oslavy 80. výročia SNP sa budú konať v dňoch 28.-29. augusta 2024 v Banskej Bystrici. Ministerstvo obrany Slovenskej republiky si pre návštevníkov pripravilo bohatý kultúrno-spoločenský a sprievodný program spojený aj s atraktívnou vojenskou prehliadkou. Novinkou v programe je vojenská prísaha absolventov základného vojenského výcviku pred zrakmi verejnosti i rodinných príslušníkov.

Tohtoročné okrúhle výročie Slovenského národného povstania si okrem pozvaných hostí môžu naplno užiť aj návštevníci, ktorí počas slávnostného dňa zavítajú do Banskej Bystrice. Ľudia, ktorí prídu priamo do areálu v Parku pri Pamätníku SNP si oslavy môžu vychutnať na vlastné oči, ale momenty zo všetkých udalostí si môžu pozrieť aj na veľkoplošných obrazovkách v okolí Pamätníka SNP. V spolupráci s STVR sa pre televíznych divákov chystajú priame prenosy aj na programových staniciach vo verejnoprávnej televízii.

**Podujatia Múzea SNP**

**28. august 2024**

**9:00 – 18:00  Expozícia Múzea SNP**

Expozícia Múzea SNP bude otvorená pre verejnosť v danom čase bezplatne.

**12:00 – 17:00 Prezentácia klubov vojenskej histórie**

Sprievodný program pre verejnosť vo forme dobového vojenského tábora s množstvom historickej techniky a vojakov klubov vojenskej histórie. Okrem statickej prezentácie dobovej techniky zažijú návštevníci aj jazdu historických vozidiel na Námestí SNP a v uliciach Banskej Bystrice. Štart kolóny je naplánovaný na 14:30 z areálu Pamätníka SNP. Po ukážke na Námestí SNP sa kolóna presunie o 15:30 ulicami Banskej Bystrice a jazdu ukončí opäť v dobovom vojenskom tábore.

**17:00 – 18:00 Stretnutie s veteránmi**

Návštevníci môžu v areáli stretnúť veteránov Slovenského národného povstania. Pre všetkých bude pripravený slávnostný nástup klubov vojenskej histórie v dobových uniformách a koncert dobovej hudby v podaní Emy Papšovej.

**29. august 2024**

Brány Múzea SNP sa pre verejnosť otvoria o 12:30 hod. Areál Pamätníka SNP oživia koncerty dobovej hudby 30 a 40-tych rokov v podaní Emy Papšovej a Patejdl Tribute, ktorá prinesie najväčšie hity Vaša Patejdla patriace do zlatého fondu slovenskej populárnej hudby.

Areál Pamätníka SNP bude celé popoludnie žiť ukážkami klubov vojenskej histórie v dobovom vojenskom tábore. Návštevníci zažijú aj malé tankové bitky, ktoré predstavia modelári na dioráme. Svoje umenie predvedú pre návštevníkov aj sokoliari s dravcami a malí bojovníci z klubu Dracula Gym Vladimíra Moravčíka.

Expozície Múzea SNP budú pre verejnosť otvorené od 12:30 do 19:00 hod. bezplatne a areál Pamätníka SNP bude prístupný verejnosti od 12:30 do 20:00 hod.

**Podujatia Ministerstva obrany SR a Ozbrojených síl SR**

**29. august 2024**

**9:00**  **Otvorenie areálu, Park pod Pamätníkom SNP**

Sprievodné aktivity ministerstiev a rôznych organizácií v ich pôsobnosti. K dispozícii je veľké množstvo atrakcií, stánok Klubu vojenskej histórie, ukážka ľahkej, ťažkej, statickej i dynamickej techniky. Predvedú sa kynológovia, hipológovia, zažijete dobrodružstvo priamo z väzenskej cely. Na milé slovo sa môžete zastaviť v kaplnke ekumenickej duchovnej služby. Pestrý program bude pripravený až do večerných hodín. Všetky sprievodné aktivity nájdete na webe [www.mosr.sk](http://www.mosr.sk) .

Vstup do areálu bude umožnený z troch miest, návštevníci musia prejsť bezpečnostnou kontrolou a v areáli budú mať k dispozícii pitný režim, občerstvenie a toalety. Každý dostane aj malý darček.

**10:00 – 11:00**         **Pietny akt kladenia vencov v Pamätníku SNP**

Možnosť verejnosti sledovať program v Parku pod Pamätníkom SNP na hlavnom pódiu a v priamom prenose STVR na :1.

**11:00 Sprístupnenie areálu verejnosti pri Múzeu SNP**

**11:00 – 12:30**  **Slávnostný program s príhovormi hostí, hlavné pódium**

Slávnostné otvorenie podujatia s príhovormi najvyšších predstaviteľov Slovenskej republiky. Možnosť verejnosti sledovať program priamo v Parku pod Pamätníkom SNP na hlavnom pódiu a v priamom prenose STVR na Jednotke.

**13:30 – 14:45**  **Hudobno-kultúrny program na hlavnom pódiu**

Bohatý kultúrny program. Možnosť verejnosti sledovať program priamo v Parku pod Pamätníkom SNP na hlavnom pódiu.

**15:00 – 15:45** **Slávnostná vojenská prísaha v Parku pod Pamätníkom SNP**

Vojenská prísaha je slávnostný sľub, ktorým vojaci deklarujú svoju vernosť vlasti po skončení základného vojenského výcviku. Premiérovo zložia vojenskú prísahu počas osláv 80. výročia SNP v Banskej Bystrici v Parku pod Pamätníkom SNP pred svojimi rodinami, priateľmi, návštevníkmi, ale tiež pred zrakmi celého Slovenska v priamom prenose STVR na spravodajskom programe :24.

**16:00 – 16:30** **Hudobno-kultúrny program na hlavnom pódiu**

Bohatý kultúrny program. Možnosť verejnosti sledovať program priamo v Parku pod Pamätníkom SNP na hlavnom pódiu a živé vstupy STVR na :1.

**17:00 – 19:00** **Veľkolepá vojenská prehliadka, nábrežie**

Prehliadka najmodernejšej techniky pozemných i vzdušných síl, ktoré majú Ozbrojené sily Slovenskej republiky k dispozícii. Fanúšikovia sa môžu tešiť na mnohé prekvapenia, ktoré si Ministerstvo obrany SR a Ozbrojené sily SR pre nich pripravili. Ľudia si prehliadku môžu vychutnať nielen naživo popri ceste I/66 na nábreží Hrona, na hlavnom pódiu a v priamom prenose STVR na :1.

**20:30 – 22:00**  **Galaprogram v Parku pod Pamätníkom SNP**

Záverečný galavečer s hudobnými vystúpeniami a množstvom prekvapení. Program sprevádzaný vystúpeniami známych hudobných kapiel možno sledovať priamo v Parku pod Pamätníkom SNP na hlavnom pódiu a v priamom prenose STVR na :1.

**22:00** **Ohňostroj**